钦定古今图书集成/明伦汇编/官常典/第657卷 > 万鹏举
## 钦定古今图书集成/明伦汇编/官常典/第657卷 > 万鹏举

按《吉安府志》：“鹏举，镇江人。洪武间为万安县丞，廉平
勤敏。有豪民刘仲贤，以攘牛杀邹君瑞父子五人，历
时已久，邹妪始觉，执牒诉诸县，惧不得尸，弗录妪词。
妪哭于庭三日，鹏举录之。俄有大蜂五聚案，麾去复
至。鹏举乃祝曰：‘尔信为邹之鬼耶？明日再聚吾案’。如
期，蜂复集，犹未之信。连与蜂期，咸如初。乃抵刘舍，反”
覆踪迹之，忽见五蜂飞集竹坡。鹏举令左右具锸斸
之，四尸藏竹下如生，惟孩童尸未获。蜂复导至榆木
下，环绕而悲鸣。发之，孩体已腐，唯其首独存。狱具，斩
刘市中。